效陶潛體詩十六首 十一
作者：白居易
朝代：唐

paragraphs: 煙霞隔懸圃，風波限瀛州。
我豈不欲往，大海路阻修。
神仙但聞說，靈藥不可求。
長生無得者，舉世如蜉蝣。
逝者不重迴，存者難久留。
踟躕未死間，何苦懷百憂。
念此忽內熱，坐看成白頭。
舉杯還獨飲，顧影自獻酬。
心與口相約，未醉勿言休。
今朝不盡醉，知有明朝不。
不見郭門外，纍纍墳與丘。
月明愁殺人，黃蒿風颼颼。
死者若有知，悔不秉燭遊。